Transcript vum Pressebriefing no der Reunioun vum Koordinatiounscomité Tripartite (03.03.2023)

# Intervenanten

* Xavier Bettel, Premier- a Staatsminister
* Yuriko Backes, Finanzministesch
* Paulette Lenert, Vizepremierministesch
* François Bausch, Vizepremierminister
* Nora Back, Presidentin vum OGBL
* Patrick Dury, President vum LCGB
* Romain Wolff, President vun der CGFP
* Michel Reckinger, President vun der UEL
* Journalisten

Sproochen

* Lëtzebuergesch

# Transcript

[Xavier Bettel]

Voilà, Dir Dammen an Dir Hären.

E schéine gudden Owend.

Ech si frou Iech kënnen unzekënnegen, dass no méi wéi 8 Stonnen Diskussiounen, zesumme mat de Sozialpartner, mir et fäerdegbruecht hunn en Accord ze fannen.

Déi Tripartite war ugekënnegt ginn, well ech jo och zesumme mat de Regierungskolleegen en Engagement geholl hat, dass wann de Statec eis géif matdeelen, dass bei enger Hausse - e choc inflationniste - mer géifen nees zesummekommen oder wann eng drëtt Indextranche och Enn dës Joers géif erfalen, dass mer och géifen zesummekommen. Déi Konditioune waren erfëllt an dowéinst ass och dës Reunioun organiséier ginn.

Mir haten 2 Bipartitten op Demandë vun de Sozialpartner. Vun där enger, vun där anerer Säit.

Ech muss Iech awer och soen, dass bei de Conclusioune vun de Bipartite komm ass, dass et besser ass, dass mer an Tripartitten zesummen diskutéieren, well d'Experienze vun de Bipartitten hunn awer och eng Vertrauensbasis erschüttert, déi net onbedéngt gutt ass wann ee wëll zesummen och een Accord fannen.

Dofir sinn ech och ganz frou, dass mer et fäerdegbruecht hunn déi Tripartite och sou z'organiséieren.

Ech weess, dass Dir Iech direkt d'Fro stellt "Wat war dann elo alles um Ordre du jour nieft deenen 2 Punkten, déi jo waren?"

Ech hunn och de Sozialpartner de Moien erkläert, dass fir d'Éischt déi 2 Punkte sollte gekläert ginn.

Dat heescht eng Kéier déi Kompensatioun vun där Indextranche an dann op där anerer Säit déi Verlängerung oder net oder dee Phasing out vun de Mesuren, déi an den Energiepräisser stattfonnt hunn.

E Constat, ier ech dann elo op deen drëtte Punkt aginn, ass, dass déi lescht Tripartite, wou mir och Mesurë geholl hunn fir d'Energie, mat sech bruecht huet, dass mer am Moment déi nidderegst Inflatioun an Europa hunn. Mir hu mat 5,8% déi nidderegst Inflatioun um europäeschen Niveau.

An ech menge mir sollen eis alleguerten driwwer freeën. Et soll ee wëssen, dass Inflatioune bis iwwer 20% a verschiddenen europäesche Länner och sinn.

De Moien hu mir och matgedeelt kritt an ech mengen et waren d'Gewerkschaften, déi ons den Tableau ginn hunn, dass wa keng nei Mesurë geholl géife ginn d'nächst Joer, do wou Lëtzebuerg de Champion war am Fong vun der niddregster Inflatioun, d.h. wann een d'Inflatiounscourbë gekuckt huet, wou mir déi Lescht waren, elo am "Peloton de tête" gewiescht wiere vun deenen, déi am héchsten Inflatioun och gehat hätten.

Just als kleng Prämiss wollt ech dat dote soen.

Dunn ass jo och d'Diskussioun opkomm, ob ee soll iwwert eng Adaptatioun vun der Progressioun - also am Barème - eng Upassung vum Barème och diskutéieren.

Mir sinn, an ech hunn dat och de Sozialpartner de Moie matgedeelt, dass et an onsen Aen am Moment, wann een de Sozialpartner nolauschtert, eng grouss Interrogatioun bei ville Leit ass, wat kënne mir eis nach leeschten? An wéi kënne mir am Fong och - an dat kënnt vun Patronssäit - och bei verschiddener och kucken, dass d'Leit méi Suen am Portefeuille hunn, wann ech mer dat erlabe kann, sou ze resuméieren, fir dass och d'Kafkraaft bleift bei deem Engen oder och bei deem Aneren.

Mir hunn e Constat gemaach ... Dir kënnt Iech jo virstellen: ech sinn net de Spriecher, weder vun de Gewerkschaften, nach vum Patronat, dass d'Analys vun all deenen Zuelen net onbedéngt ëmmer déi selwecht Conclusioune mat sech bréngt vun där enger oder där anerer Säit.

Mee d'Conclusioun war jiddwerfalls, dass och hautdesdaags eng Adaptatioun vum Barème och nach mat anere Mesuren, well z.B. de Logement kann een net soen, dass mer awer och net am Logement awer e Probleem hunn an dass mer do zesumme Léisunge fannen, solle mer och op den Ordre du jour huelen.

Dofir hunn ech dunn decidéiert nieft deenen 2 Punkten, déi um Ordre du jour stoungen, och méi breet opzemaachen, fir ze kucken, wéi mir konkret an enger Situatioun - an dat ass d'Roll vun enger Regierung - wou eng Situatioun ass an ech hunn Iech de Logement genannt, ech hunn Iech awer och d'Kafkraaft vun de Leit och erwäänt, wou et awer och wichteg ass, dass mer kënnen drop reagéieren.

Dowéinst hu mer ugefaangen awer, wann ech chronologesch aginn, mat deem 1. Punkt, dat war déi Kompensatioun vun där Indextranche, déi jo laut dem Statec géif am Oktober an engem "Scénario central" och falen.

Do wäerte mer iwwer d'Mutualitéit och fueren. Den Här Haagen huet do och dee Modell ausgeschafft an do ass och d'Approbatioun vu Patronssäit, déi wäerten sech och elo nach gesi fir dat eben och nach ganz festzemaachen, dass e Montant vun ongeféier 120 Milliounen, mee dee war schonn am Accord och virgesinn. Et ass elo net, dass dat nei ass. Dat doten ass am Fong d'Applikatioun vun deem Accord, dee mer och d'leschte Kéier ënnerschriwwen hunn.

Beim Phasing out vum elektreschen a vum Gas-Deckel, also Präis: Mir hunn d'Analys gemaach. Et ginn eng Rëtsch vu Modeller bei engem Phasing out.

Et kéint ee jo dann z.B. soen, dass mer ab Januar géifen 10% erof goen, dann 20% erof goen an dann 30% erof goen.

Den Energieminister, de Claude Turmes, huet eis ganz genau erkläert, dass wa mer den 1. Januar just déi 10%, wa mer deen Deckel jo dann net méi hunn, an da geet et erof, de Risk besteet, dass den Elektreschpräis sech verduebelt. Fir jiddweree verduebelt.

Dat ass eng Realitéit um Terrain, sou wéi d'Situatioun am Moment um Marché ass, dass wann déi Mesure den 1. Januar net integral weider geet, dass dann den 1. Januar d'Präisser vum Elektresch riskéieren ze verduebelen. Dee Risk wëll keen.

Dee Risk wëll keen a mir hunn och als Regierung, wa mer decidéiert hunn, no deene laange Gespréicher mat de Sozialpartner, dass mer dowéinst déi Mesuren am Fong, déi mer dëst Joer geholl hunn, d'nächst Joer verlängeren. Fir d'ganzt Joer.

Wat mat sech bréngt, dass mer vun 2,8, wann ech mech net ieren, déi dann och wier an ouni sou Mesuren aner, wierklech ganz aner Zuelen, hätten, déi och vill méi héich och sinn.

Dat heescht et ass eng Mesure, déi gräife géif, déi och de Leit direkt hëllefe géif. Ech hunn Iech d'Beispill geholl, wa mer déi Mesure net huelen, ass de Risk, dass am Januar d'Elektresch-Rechnung vum Konsument sech verduebelt.

Realitéit.

Mir mussen drop reagéieren. Dofir ass deen Accord zesumme fonnt ginn, deen am Interêt ass vun enger niddreger Inflatioun, mee virun allem och am Interêt vum Contribuabel, deen dann den 1. Januar op eng Kéier mat sou Rechnunge konfrontéiert wär.

Bei deem ganze Kader wëll ech awer och erënneren, dass der jo wësst, dass mer verschidde Prämissen hunn.

Déi 1. Prämiss ass - ech mengen d'Finanzministesch huet dat och an deene leschte Woche schonn ugekënnegt - dass de Sputt net onendlech ass, dass mer och eis een Zil gesat hunn am Koalitiounsaccord fir net iwwer 30% Schold och wëllen ze maachen. Dat sinn déi Prämissen, déi och wichteg sinn an et ass och am Accord mat deem wat Dir déi lescht Wochen och gesot hutt, wou déi verschidde Pisten hei konnten och zeréckbehale ginn.

D'Upassung vum Barème ass eng Realitéit, wou vill diskutéiert ginn ass a wou mer zur Conclusioun och komm sinn, zesumme mat de Sozialpartner, dass mer géifen eng Adaptatioun vun der Steiertabell ab dem 1. Januar 2024 och maachen.

An do gëtt et nämlech och en Gesetz, d.h. wann d'Gesetz am Fong vun ... Madamm Toussing, 2000... 2006 ass den Text mengen ech. Wann een dee géif applizéieren, wier 2,5 Mol och eng Indextranche gefall.

Dat ass déi eenzeg Kompensatioun, déi am Fong legal, wann een deen Text kuckt, deen et am Moment net gëtt.

Deen et am Moment net gëtt! Mee awer op Drock vun de Gewerkschaften, déi och déi Adaptatioun och gefrot hunn, an nodeems mer eis wierklech och consultéiert hunn, dass den Text, wann een dee géif applizéieren, dat och 2,5 Indextranchë wieren.

Dowéinst... Ech weess dass aner Zuelen zitéiert gi sinn, mee hei ass den Text, deen dee leschten Text war, deen hei zu Lëtzebuerg och gegollt huet, deen hätt dann 2,5. Dat ass och d'Demande, déi komm ass vun de Gewerkschafte fir déi dann och an der Steiertabell och z'adaptéieren.

Fir dëst Joer kënne mer net. Dat wësst der jo. Mee dëst Joer ass och mat deem Sputt, dee mer hunn op 2 Mol eng Indextranche, wou d'Adaptatioun dann och stattfënnt.

Wou se ongeféier plus ou moins gekuckt an där Richtung och ass wat awer eng Adaptatioun vum Steierbarème och mat sech bruecht huet.

An dat wier dann och de Steierkredit, deen ass fir 2023, géif deen dann och réckwierkend ab dem 1. Januar och schonn zielen.

Wat fir eis och wichteg war an och wichteg war fir d'Gewerkschaften an awer och fir d'Patronat an engem gewëssenen Deel, ass wa mer deen doten Accord maachen, an ech hunn nach aner Punkten, wou ech drop wäert agoen, ass et awer wichteg dass d'Leit wëssen, dass 2024 den Index nees normal funktionéiert.

2024 si keng Manipulatiounen etc. an etc.

Den Index leeft nees normal. Et gëtt keng Manipulatioun vum Index gemaach.

D'Clause de Rendez-vous ass, an dat ass ebe well am Moment mat deene Mesuren, déi mir geholl hunn, eng Indextranche jo...

Dat ass jo déi vun Oktober vun dësem Joer, déi jo op den ... Well dat ass och am Accord elo dran, dann ausbezuelt gëtt ...

Am Oktober, déi gëtt net manipuléiert, mee déi gëtt kompenséiert bis an de Januar och vu Regierungssäit.

D.h. och nees iwwer d'Mutualitéit, mee da gëtt déi ausbezuelt, och am Oktober, wéi geplangt, an dass d'Patronat sech awer och engagéiert, dass déi nächst Indextranche 2024 net nees an d'Diskussioun kënnt.

Mir mussen eis awer engagéieren - dat verstinn ech och - vis-à-vis vum Patronat, dass wann awer d'Situatioun, well mir hunn och e "Scénario catastrophe".

Et gëtt jo e "Scénario bas", et gëtt e "Scénario central", mir baséieren eis ëmmer op de "Scénario central", an et gëtt och de "Scénario haut", dee mer kengem wënschen, mee wou dann eng Situatioun eng ganz aner wär, dass da selbstverständlech eng nei "Clause de rendez-vous" muss och garantéiert ginn.

Mir sinn der Iwwerzeegung, dass d'Kafkraaft stäerken am Interêt vun ons alleguerten ass.

Net vun hei, net vun do, mee vun ons alleguerten. Et ass am Interêt vun ons alleguerten, wann et dem Bierger och besser geet.

Bei de Mesuren, déi nach komm sinn, war ... an ech hunn Iech virdru gesot: de Logement, ee vun deene Punkten, déi awer net onwichteg sinn, an d'Madamm Ministesch wäert méi an den Detail drop agoen, mee Dir hutt dee Punkt vum bëllegen Akt, wou et och fir eis wichteg ass, dass eng Upassung gemaach gëtt, déi scho ganz laang net méi war, mee d'Madamm Ministesch wäert méi an den Detail goen.

Mir wäerten och bei den Zënsen, déi ee kann ofsetzen, agéieren. Do wäert ech elo och net méi an den Detail goen, Madamm Backes, da kënnt Dir dat och erklären, an och an der "Location sociale". Am Moment hutt Dir jo och eng Exoneratioun vu 50%.

Dee géife mir och eropsetzen. Firwat? Fir d'Leit z'encouragéieren och bei der "Location sociale" méi aktiv ze ginn.

Mir sinn eis bewosst, dass d'"Location sociale" gebraucht gëtt an dowéinst, wa mir d'"Attraits" vun der "Location sociale" méi grouss maache kënnen, virun allem well et Leit sinn, déi och da privat eng ...

Et sinn net vill grouss Promoteuren déi dat maachen, mee awer Privatleit, déi dat doten och gäre maachen.

Dofir mengen ech, datt dat doten och wichteg ass a wa villäicht deen een oder deen aneren awer och domadder den Incentive fënnt fir méi, och als méi grousse Proprietär et ze maachen, dann tant mieux.

Nonobstant dat Ganzt, si mer och der Meenung, dass bei der Fotovoltaik, well mer jo d'Leit wëllen och encouragéieren an Dir wësst, dass dat en ... ech wëll net soen e "Fil rouge", mee e "Fil vert" oder e "Fil bleu" ass, mee mir hunn awer ëmmer an der Regierung dee Wonsch, dass och beim Bauen, en Encouragement kënnt fir d'Leit, dass se och méi an a klimafrëndlech Strukturen investéieren an dofir d'Fotovoltaik um Daach, kënnt der am Moment 10 Kilowatt sinn och steierfräi. Dat wäert verdräifacht ginn op 30 Kilowatt, d.h. dass och Leit méi incitéiert gi fir d'Saachen anzespeisen, well dorëms geet et jo, och an de Reseau, wat eis och alleguerten hëlleft.

An deem Ganze solle mer och net vergiessen, dass mer gekuckt hunn, beim REVIS och den RPGH an och bei den Altersheemer, mir mussen evitéieren, dass bei den Altersheemer, dat hu mer jo scho fir dëst Joer decidéiert, dass och d'Präisser vun den Altersheemer net explodéieren, dofir ass och déi selwecht Hëllef, déi dëst Joer virgesi war och fir d'nächst Joer virgesinn. D'"Prime énergie" gëtt och weidergefouert bis Enn 2024 an och dass e "Crédit d'impôt" CO2-Steier fir déi nidderegst Akommes - do wäert den Här Bausch dann och méi an den Detail goen.

An dann ass och nach eng Mesure, déi gewiescht war, déi am Moment am europäesche Kader ass, dat ass bei den Energiehëllefen, wou mir och déi selwecht Dispositioune wäerten huelen, déi um europäeschen Niveau och decidéiert gi sinn.

Dir gesitt, et ass mat deene Moyenen, déi mer hunn, mat deene Mesuren, déi mir hunn, Eppes, wou mir wierklech gekuckt hunn, och dass d'Sozialpartneren sech zesummefannen an ech wëll wierklech net d'Equatioun maachen, wat deen een oder deen anere kritt huet, well de But ass, dass mer onst Land, eis Wirtschaft, an déi Leit, déi hei schaffen, weider stäerken.

Et ass am Interêt vun ons alleguerten, mee mir kënnen et net maachen och an deem mer géife soe mir maachen et op Kredit fir déi nächst Generatiounen.

Ech mengen et gëtt ëmmer eng "Contrainte budgetaire", déi do ass a mir hunn et fäerdegbruecht zesummen an engem Accord an dofir wëll ech d'Sozialpartner Merci soen.

Ech wëll net soen, dass dat dee schéinste Kaddo ass, deen ech bis elo kritt hunn haut, mee et ass awer dass mer et fäerdegbruecht hunn, dass mer zesummen een Accord ze fannen, et ass fir mech een Zeechen, dass wann et wierklech dorëms geet zesumme Léisungen ze sichen, a Situatioune wou et awer kritesch ass a ganz vill Bierger sech d'Fro stellen, wéi geet et Muer weider?

Mer gemeinsam Léisunge fannen, déi zilorientéiert sinn, déi et erlaben eis Wirtschaft net ze schwächen, mee déi et och erlaben, déi Leit déi hei schaffe weider attraktiv wëlle schaffen ze kommen an och den Eenzelen ze hëllefen. Dofir wëll ech och d'Sozialpartner dofir e ganz, ganz grousse Merci soen a géif direkt der Finanzministesch d'Wuert weider ginn.

[Yuriko Backes]

Merci Här Premier an, jo, vu menger Säit och ... Ech sinn immens frou iwwert den Accord, dee mir haut hei konnte fannen.

Ech mengen déi Gespréicher, déi mer haut hei haten, déi hu wierklech an enger exzellenter Atmosphär och stattfonnt.

Sou Negociatiounen, dat ass dann ëmmer e Kompromëss vu mengem Point de vue an ech mengen, do si mer eis alleguer Eens, ass dat heite wierklech e ganz gudde Kompromëss.

En ënnerstëtzt d'Leit. En ënnerstëtzt d'Stéit. En hëlleft den Entreprisen och.

Ech mengen eis Wirtschaft an dass déi sech weider och kompetitiv an attraktiv bleift, ass eis extrem wichteg.

Mir hu Mesuren am Logement geholl. Mir wëssen dass mer e Logementsprobleem hunn, och dat ass ganz wichteg.

Villäicht nach eng Kéier ganz kuerz de Constat, dee mer hei musse maachen, well mir sinn trotzdeem nach a ganz onsécheren Zäiten.

Mir kënne glécklecherweis soen, dass mer net méi vu Rezessioun schwätzen. Mir schwätzen net méi vun "Stagflation".

Mir sinn an engem Zenario, wou trotzdeem mer gesinn, dass mer eng gewësse Croissance hunn an do si mer natierlech ganz frou doriwwer. Mir gesinn, dass déi Mesuren, déi mer mat de Solidaritéitspäk 1 an 2 geholl hunn, fir d'Leit a fir d'Entreprisen, och wierklech gegraff hunn.

Wéi de Premier gesot huet: mir hunn déi nidderegst Inflatioun an Europa an ech mengen dat ass och wierklech, well déi Mesuren, déi mer geholl hunn, och zesumme gegraff hunn.

D'Mesuren adresséieren eng Partie wierklech vun den Defien, déi mer an dësem Land hunn.

Fir mech ass an deem Ganze wat mer hei gemaach hunn ganz wichteg, dass d'Dette trajectoire, dass mer an där Trajectoire bleiwen, déi mer eis och ginn hunn an der Koalitioun.

Dir wësst am Koalitiounsaccord steet, dass dat net däerf méi héich wéi 30% par Rapport zum PIB goen.

Dat ass mat deem heiten Accord voll a ganz respektéiert. mir wëllen eis Zukunft net hypothekéieren.

Mir bleiwen do drënner. Dat ass fir mech ganz wichteg.

Déi grouss Mesure, déi mer dann elo hei effektiv geholl hunn, ass d'Barèmesupassung un d'Inflatioun ab 2024 2 an eng hallef Tranche.

Eng Komplettupassung ass net méiglech. Dofir ass effektiv kee Sputt. Dat ass a bleift effektiv wouer.

Mee mat dëser Mesure a mat dëser Upassung bréngt et natierlech ganz kloer Entlaaschtungen - fir d'Leit nohalteg z'entlaaschten. D'Leit kréie méi Kafkraaft D'Leit kréie méi Kafkraaft. Et kënnt natierlech och de Betriber ze gutt.

Dat ass dann eng deelweis Upassung oder Berengegung vun der Inflatioun an ech mengen dat ass wierklech eng ganz, ganz wichteg Mesure fir d'Leit an och fir d'Entreprisen.

Domadder féiere mer dann och en Steierkredit a fir dëst Joer. Mir kënnen am Laf vum Joer keng Barèmesupassung maachen.

Dofir féiere mir dann e Steierkredit an, dee réckwierkend op den 1. Januar ass. Deen ass dann an Héicht vun 2 Indextranchen.

Dat kënnt dann och de Leit ze gutt, soubal dat an der Chamber gestëmmt ass. Ech mengen dat ass och eng ganz, ganz wichteg Mesure.

Wéi gesot, nach eng Kéier: dat ass da réckwierkend op den 1. Januar.

Dann féiere mir och en neien "Crédit d'impôt climat" an.

Dat dann ab 1. Januar 2024.

Dat ass dann d'Kompensatioun vun der CO2-Steier, haaptsächlech ze gutt vun deene méi ënnen op der sozialer Leeder.

Och dat ass eng wichteg Mesure an do hu mer dann elo dann ab nächstem Joer e Standalone "Crédit d'impôt climat".

Logement: bon, ech mengen ech brauch net ze laang am Detail d'Situatioun z'erklären. Mir kennen se all alleguerten, déi héich Zënsen an d'Konsequenzen dovunner och fir d'Leit, de Marché ass blockéiert. Mir sinn nach e bëssen an enger negativer

Spiral an dofir war et och wichteg fir d'Partner hei a fir d'Regierung fir verschidde Mesuren ze huelen, déi do hoffentlech wäerten hëllefen. Déi 1. Mesure ass de bëllegen Akt.

Do gëtt den Taux da vun 20.000 op 30.000 erop gesat.

Dat hëlleft da geziilt deene Leit och, haaptsächlech deene jonke Leit, déi sech da wëllen eng Wunneng kafen. Dat gëllt natierlech fir déi eege Wunnengen an net fir d'Investisseuren.

Mir wëllen natierlech d'Demande net artifiziell hei eropdreiwen. D'Hëllef ass fir déi, déi sech eng eege Wunneng kafe wëllen.

Et muss ee bemierken, dass hei de Montant effektiv wärend 20 Joer net ugepasst ginn ass.

Dofir ass dat och eng Mesure, déi eis wichteg ass.

Eng 2. Logementsmesure: wat d'Scholdzënsen ugeet. D'"Intérêts hypothécaires".

Vu d'Evolutioun effektiv vun den Zënsen, gëtt de Plaffong vun den Zënsen, déi een dann ofsetze kann, dee Plaffong vun 2.000 op 3.000 Euro eropgesat.

Dat ass also 50% erop gesat, de Maximum vun deem wat een hei ofsetze kann.

Dës Mesure wäert dann och retroaktiv op den 1. Januar zielen.

Et kann also op der Steiererklärung fir dëst Joer, also 2023 scho geltend gemaach ginn.

Dëst ass dann och wéi gesot eng direkt Reaktioun op d'Augmentatioun vun den Zënsen a kënnt de Leit, besonnesch deene mat Taux variable dann och ze gutt.

De Premier huet et scho mentionéiert: eng 3. Mesure am Logementsberäich ass dann d'"Gestion locative sociale".

Den Haaptgrond, dass d'Wunnengspräisser zu Lëtzebuerg sou héich sinn, ass, wéi mer wëssen, d'Offer net grouss genuch ass par Rapport zu der Demande.

Mir wëllen dass méi Wunnengen op de Marché kommen, dofir wëlle mer dat dann och encouragéieren fir Leit, déi dann eben eidelstoend Wunnengen hunn an hei gëtt dann de Montant vum "Revenu locatif" vu 50% op 75% dann exoneréiert.

Eng 4. Mesure an ech mengen d'Ministere wäerten dann och villäicht méi am Detail do drop agoen: op der Fotovoltaik. De Premier hat et och mentionéiert.

Hei geet et dorëms déi energeetesch Transitioun konkret z'ënnerstëtzen an z'acceleréieren.

Ech mengen dës Mesure ass wierklech och eng Vereinfachung fir d'Leit, wa mer da vun 10 op 30 Kilowatt dee fräie Betrag dann eropsetzen.

Wat dann d'Tripartite-Mesuren ugeet, ech mengen de Premier huet dat schonn erkläert: d'Energiemesuren, déi mer dann ëm 1 Joer weiderféieren. Ech mengen dat ass wierklech extrem wichteg, well de But hei natierlech och ass a bleift, dass mer déi Inflatioun am Grëff behalen a mat där Mesure laut Statecsberechnungen dann och d'Inflatioun vu 4,8 op 2,8% kënnen niddereg halen oder erof bréngen an domadder wär dann och eng Indextranche reportéiert, well déi Mesuren dann eben an deem Sënn och solle gräifen.

D'Kompensatioun vum 3. oder vum Index, deen da soll am Hierscht fale fir d'Entreprisen, déi Mesure leeft dann iwwert d'Mutualitéit vun den Employeuren.

Dat ass dee Wee, deen am einfachsten ass fir dat ze maachen.

Mir hunn dann och an der Tripartite decidéiert, dass och fir de Januar nach ee Mount da weider kompenséier gëtt an ech mengen dat ass wierklech am Interêt vun den Entreprisen. Dofir ass dat och ganz wichteg.

D'Altersheimer ginn dann och weider ënnerstëtzt fir d'Energiekäschten am Grëff ze halen.

De Premier hat dat och mentionéiert. D'Primm Energie gëtt weidergefouert.

Dëst an d'nächst Joer. Den Equivalent REVIS an RPGH fir d'"Personnes handicapées" gëtt dann och weidergefouert fir dëst an d'nächst Joer.

Déi Mesuren, de Pak, dat ass natierlech elo alt nees kee bëllege Pak, mee mir wëllen natierlech hei wierklech konkret awierken dann am Interêt vun de Leit, am Interêt vun den Entreprisen.

Mir schwätzen hei vu Ronn eng hallef Milliard Euro, déi mer dann all Joers an d'Hand huele fir dat heiten ze maachen.

Fir mech, ech stinn absolut hannert dësem Accord.

Mir maachen hei Eppes wat responsabel ass.

Mir maachen Eppes wat realistesch ass.

Mir maachen Eppes wat solidaresch ass an ech mengen dat ass wichteg fir d'Zukunft vum Land.

Merci.

[Xavier Bettel]

Très bien. Madamm Vizepremier. Här Vizepremier. Wëllt Dir nach profitéieren? Kuerz?

[Paulette Lenert]

Jo, Merci. Ech faasse mech ganz kuerz. Den Detail vun de Mesuren hutt Dir héieren an dee gréisste Succès a mengen Aen haut den Owend ass, dass mer hei gemeinsam stinn, dass mer et fäerdegbruecht hunn an et muss ee soen, a ganz schwieregen Zäiten.

Och wann mer eng liicht Verbesserung gesinn, duerf een net aus den Ae verléieren, dass mer matten an enger ongewësser Zäit si mat extrem ville Suergen op de Säite vun de Bierger, ma och vun de Betriber an do ass et un sech dat wat zielt, dass mer zesummefannen, dass mer kënne räsonabel diskutéiere wat mer mat deene Méiglechkeeten, déi mir hunn am beschte kënne maachen.

Dir hutt et héieren: Mir hunn hei souwuel kuerzfristeg Mesurë geholl fir dem Kafkraaftverloscht entgéintzewierke fir d'Inflatioun och weider ze drosselen.

Dat ass dat wat de Succès war vum leschten Accord, dee mir fonnt hunn, wou mer et fäerdegbruecht hunn an enger Situatioun ze sinn, déi awer hiresgläichen an Europa am Moment sicht, an awer och en 1. Schrëtt ze maachen a Richtung vun enger struktureller Reform um Niveau vun de Steieren.

Eng Upassung, déi eben der kaler Progressioun entgéintwierkt , déi längst iwwerfälleg ass, och do hu mer et fäerdegbruecht en Accord ze fannen, ouni awer d'Zukunft ze vill ze kompromettéieren. Mir sinn an engem Waljoer, dat wësse mer alleguerten a mir sollen och schonn Spillraum hale fir dat wat laangfristeg gefuerdert ass fir d'Steieren unzepassen, och iergendwou kënne sozialgerecht ze maachen, hei hu mer et fäerdegbruecht Schrëtt ze huelen, zesummen alleguerten, och struktureller Aart, déi direkt wäerten de Leit entgéint kommen, awer och de Betriber, déi néideg Previsibilitéit ginn, déi se brauchen.

Dat ass dat wat hei zielt. Et ass e ganz villfältege Pak an ech géif virun allem gäre Merci soe fir déi ganz konstruktiv Verhandlungen, déi gelaf sinn.

Dat ass Eppes wat ech ëmmer erëm kann ënnersträichen, wéi gutt dass dat funktionéiert an ech denken dat ass dat wat d'Leit sech vun eis erwaarden.

Et ass eis Flicht, dass mer eis seriö zesummesetzen an eis Käpp zesummestrécken an Eppes schnuere wat Kapp a Fouss huet.

Ech soen Iech Merci.

[Xavier Bettel]

Här Vizepremier.

[François Bausch]

Jo, Merci och vu menger Säit un all déi, déi hei konstruktiv matgeschafft hunn, well mir hunn et fäerdegbruecht, géing ech soen, hei an engem Akt vun enger nationaler Solidaritéit an enger ganz schwiereger Situatioun dofir ze suergen datt Lëtzebuerg elo gutt opgestallt ass, datt d'Leit an hirer Kafkraaft gestäerkt ginn, d'Betriber Previsibilitéit kréien an ech wëll virun allem op eng, zwou Mesuren agoen, e bëssen och fir dat z'ënnersträichen, well ech mengen déi Dimensioun villäicht nach net esou kloer ass, wat verschidde Saache bedeiten.

An ech wëll ufänke mat deem Präisdeckel, well dat seet sech esou einfach: e Präisdeckel op sämtlechen Energieformen, deen et den Ament jo gëtt.

Et war jo virgesi bis Enn 2023, datt dee soll lafen.

Mee dat wat sech do sou einfach seet, huet dozou gefouert, an dat kënnt Dir mat den Nopeschlänner vergläichen, net nëmmen datt d'Inflatioun niddereg bliwwen ass zu Lëtzebuerg, mee datt mir hei zu Lëtzebuerg insgesamt fir d'Ekonomie fir haaptsächlech d'Stéit vill manner sozial Probleemer mat Sécherheet kritt hunn, wéi dat an anere Länner nach an Europa de Fall ass, well natierlech de Fait, datt mir dat decidéiert hätte bei der leschter Tripartite, dat dozou gefouert huet, dat mer Rou hunn an datt mer effektiv eng extrem sozial Stabilitéit doduercher erreecht hunn a wa mer dat natierlech fir d'ganzt Joer 2024 verlängeren, wëssent, datt mer nach ëmmer an enger Situatioun vun Onsécherheet sinn, wou mir jo net wëssen, wéi déi ganz Energiepräisser sech entwéckelen, well dat jo immens vill vun de Weltmarchéen ofhänkt, vu Konfliktsituatiounen, déi mer an der Welt hunn.

Dann, mengen ech dorausser geet ervir, datt mer hei en Instrument verlängert hunn, wat Lëtzebuerg wierklech eng extrem Stabilitéit gëtt, eng Previsibilitéit gëtt, an eis e gutt soziaalt Fundament gëtt.

Et huet awer och zur Konklusioun, datt mer duerch de Fait, datt mer dat maachen, natierlech der "Transition écologique" eng vill besser Perspektiv gi wéi an anere Länner.

Well wann der nämlech kuckt wat mer elo hei maachen, datt mer d'Elektreschpräisser z.B. stabiliséieren, da gi mer jo e Signal, datt fir dëst Joer a fir d'nächst Joer, déi Leit, déi z.B. decidéieren, an hiren Haiser Saachen ze maachen, z.B., um Niveau vun hirem Heizsystem an iwwerzeschwenken op en méi nohaltegen Heizsystem z.B. datt déi sech fir dëst Joer a fir d'nächst Joer net brauche grouss Suergen ze maachen, datt se eng grouss Stabilitéit hunn op de Präis an dat ass extrem wichteg natierlech fir datt mer d'Leit weider uspornen, datt d'Leit och déi Garantien hunn.

Dat huet awer och e groussen Impakt op eis Ekonomie.

Well wann ech dat soen, da soen ech dat, well ech den Ament weess, datt an der Baubranche an an der Handwierksbranche, d'Demande richteg explodéiert ass an deene Beräicher an datt d'Leit ufänke richteg matzemaachen. Datt d'Handwierksbetriber an d'Baubranche nach dovunner profitéieren an domadder gi mer natierlech och duerch de Fait, datt mer dat dote maachen, eng ganz grouss Garantie, datt an der Baubranche an am Handwierk, an deene Beräicher, wou dat dote muss kënnen installéiert ginn, datt déi, déi nächst 2 Joer gutt kënne schaffen.

Also e wichtegt Instrument niewent natierlech all aneren, déi mer geschafen hunn fir d'Kafkraaft ze stäerken.

An da sinn ech natierlech frou, datt d'Finanzministesch elo konnt ukënnegen: all déi Mesuren, déi mer huelen am Beräich vum Logement, well natierlech, ech sinn iwwerzeegt, mäin Kolleeg, den Henri Kox, kuckt eis hei no, deem gluckst d'Häerz, well dat ass genau dat wat e versprach huet op sengem Dësch, deen en hat, op senger Assise Logement, déi en och rezenterweis hat an d'Regierung huet hei mat de Sozialpartner zesummen elo all deem Rechnung gedroen, wat hien och versprach huet do.

Ech mengen dat freet net nëmmen hien, mee dat freet virun allem déi Leit, déi dovunner wäerte profitéieren an der Zukunft. An dann na ee leschte Saz zur CO2-Steier an zu der Kompensatioun.

Dat wat mer hei gemaach hunn, dat ass un sech näischt Neies, well mir hunn dat jo decidéiert gehat deemools, wéi mer d'CO2-Steier agefouert hunn, datt 50% vun de Recettë vun där Steier missten obligatoresch genotzt ginn fir deenen ënneschten op der Lounskala, deene Leit, deenen et manner gutt geet, fir datt déi Suen och zeréckkréien, dat deene gehollef gëtt.

Dat hu mer gemaach, wéi mir et agefouert hunn, an der 1. Phas. Dat ass bei der 2. Phas gemaach ginn an et ass och dëst Joer dran.

Dat ass verschafft an deem "Crédit énergie", deen et haut scho gëtt, deen am Abrëll ausleeft. Mee de Montant, deen do dran ass, deen ass esou héich, datt d'ganzt Joer ofgedeckt ass. Mee fir datt mer eng besser Visibilitéit dovu kréien, wäert d'nächst Joer am Budget dat e separate Kredit ginn an dat ass och wichteg fir an Zukunft, wann eng nächst Regierung weider Schrëtt wëll maachen, datt jiddweree kann novollzéien, ëmmer ka kucke goen a kontrolléiere goen, ob d'Regierung och hiert Verspriechen hält, datt 50% vun deene Recetten, déi do erakomme musse fir sozial Zwecker ëmverdeelt ginn.

An da just nach ee leschte Saz iwwert déi méi kleng Mesure, iwwert d'Fotovoltaik an den Aspeisetariff.

Dat klengt als wéineg, mee et muss een awer wëssen, dat ass awer een Usporn, ganz sécher och fir datt déi Leit, déi dee Schrëtt gemaach hunn anerer dozou iwwerzeegt kréien, deen och ze maachen.

Dofir ënnert dem Stréch kann een och soen: hei hu mer gutt geschafft an insgesamt hu mer e ganz gudde Pak geschnürt. Merci.

[Xavier Bettel]

Merci. D'Sozialpartner - wie wëll ufänken?

Madamm Back.

[Nora Back]

Ech maachen et och ganz kuerz. Ganz, ganz kuerz. Versprach. An ech zielen och keng Mesurë méi op.

Ech soen Iech e grousse Merci fir Är Presenz nach an Är Gedold de ganze laangen Dag. Dat ass eis jo och wichteg, dass mer kënne matdeelen, firwat mir Accorde fannen a wat déi Prämisse sinn, déi dann elo fir meng Organisatioun sinn, déi erfëllt gi sinn a firwat mer da kënne soe mir deelen deen Accord.

Ech wëll awer virausschécken, dass mer natierlech an et gëllt och fir d'Kolleegen, nach bei eis Gremie ginn, de prinzipiellen Accord huelen e Méindeg, awer mir hunn e "Projet d'accord" virleien.

Dräi Prämissen ware fir eis erfëllt. Dat 1. an dat huet de Premierminister direkt am Ufank gesot, dat war wichteg, do iwwerraschen ech Iech elo net, den Index spillt erëm normal, och 2024.

Dat war fir eis natierlech e ganz grousse Succès, dass hei an engem Accord dräi Parteien sech bekennen dozou, dass den Index-Mechanismus och am Joer 2024 normal spillt an dass mer e bësse Rou kréien, wann alles gutt leeft op deem Punkt bis 2025 an dat ass eng vun eise ganz wichtege Fuerderungen, déi erfëllt war.

Zweet grouss Fuerderung, dat sinn d'Energiehëllefen.

Do ass jo méi wéi e Phasing out. Mir si carrement bei enger Verlängerung ëm e ganzt Joer.

Dat ass gutt.

Dat erfëllt och dat wat mir am Fong och d'lescht Joer an der Tripartite ëmmer gesot hunn.

Et hëlleft de Leit, et bremst d'Inflatioun of an dat ass och e Succès vun dësen Diskussiounen an deen 3. Punkt ass déi Diskussioun ronderëm de Barème.

Jo, do wësst der, mir haten d'Adaptatioun vum Steierbarème un d'Inflatioun gefuerdert an haut de Moie war et Mol nach net ganz sécher, ob et op der Dagesuerdnung wier.

Dat heescht mir hunn hei och e Succès.

Mir hunn een Ufank vun där Adaptatioun un de Steierbarème deen elo do ass.

Dat war ganz, ganz laang Joren net de Fall a mir hunn ëmmer vill dofir gestridden an et ass och Dank dem Drock vun de Gewerkschaften, muss ee soen, dass mer hei en Ufank vum Ajustement vum Barème kritt hunn. Ech soen och ganz éierlech: et bleift nach vill ze maachen. Mir hunn dat och an der Diskussioun gesot, dass mer eis net wäerte ginn.

Dat heescht mir bleiwen do hannendrun, mir wäerte weider streiden. Et ass nach vill Nohuelbedarf a mir bedaueren och leider, dass et net zu engem Automatismus vun där Upassung vum Barème komm ass, dass politesch de Wëllen net do war fir virun de Walen an enger zukünfteger Steierreform deen Automatismus dran ze maachen.

Mee dat wäert jo da sécher eng vun eise Fuerderunge bleiwen an si bleiwen op der Dagesuerdnung, loosse mer mol esou soen.

Opjiddefall an deem Kontext an deem mir eis befannen, dee ganz schwiereg ass, an hu mir een Accord deen d'Kafkraaft weider stäerkt, deen näischt dran huet, wat de Leit iergendwéi wéi deet, deen eng ganz Rei vu ganz gudde Mesuren, déi ech net méi opzielen, beinhalt.

An dofir wäerte mir eis Gremien och noleeën, dee Wee do matzegoen. Ech soen Iech Merci.

[Xavier Bettel]

Här Dury.

[Patrick Dury]

Merci. Mir hunn en Resultat vun der Tripartite haut virleien, wat en ligne ass mat deenen Accorden, déi mer d'lescht Joer am Mäerz geholl hunn, an och am September vum leschte Joer.

Mir hunn ëmmer erëm Léisunge vis-à-vis vun de Situatioune fonnt. Mir sinn - an dat ass schonn e puer mol gesot ginn - an enger schlëmmer Kris, warscheinlech der schlëmmster Kris insgesamt gesinn an de leschten 3 Joer, duerch déi Lëtzebuerg gaangen ass zanter laangem. Ech wëll direkt hei soen, dass den LCGB dat hei als ee gudden Accord gesäit, dee mir och d'nächst Woch Méindeg eise Gremie wäerte virleeën. Niewent deene Mesuren am Logement ass natierlech besonnesch den Energiepräisdeckel bis den 31. Dezember 2024, deen un sech ... déi Verlängerung.

Dat bréngt an enger imprevisibeler Situatioun eng grouss Previsibilitéit fir d'Leit, déi hei am Land mussen ënnert deene Konditioune liewen.

Mir kréien d'Inflatioun erëm gedeckelt, et ass deen eenzegen Deckel, wou mir un sech frou sinn, dass mer e kréien, wann ech dat sou dierf soen a mir hunn an dësem Accord kloergestallt, dass eisen Indexsystem ofgeséchert ass a voll ka spillen. Mir kréie strukturell Verbesserungen am Steierbarème, déi op den 1. Januar 2024 a Kraaft trieden, an der Héicht vun 2,5 Indextranchen, déi adaptéiert ginn a mir hunn fir dëst Joer e "Crédit d'impôt" an der Héicht vun 2 Indextranchen, deem dëser Adaptatioun dann entsprécht an deen direkt de Leit dann ze gutt kënnt.

Niewent eng Rei vun anere Mesuren, déi elo scho genannt gi sinn, wéi de Crédit d'impôt CO2, well ech un sech soen, dass d'Prioritéite fir den LCGB an dëser Tripartite erreecht sinn: dat ass d'Kafkraaft vun de Leit stäerken an duerch déi Hëllefen, déi och a Richtung vun de Betriber ginn d'Existenzen, d'Aarbechtsplazen ofsécheren.

Ech wëll domadder ophalen, dass ech haut soen, dass mer haut eisem Premier konnte felicitéiere fir seng 50 Joer an ech och nach eng Kéier Villmools Merci fir säin Engagement wëll soen an eisen Tripartitesmodell, deen ass e bësse méi jonk wéi eise Premier an ech mengen dat wat een awer ka soen, dee Modell ass awer schonn e puer Mol dout gesot ginn a wann ech déi lescht 2 Joer kucken, da stellen ech fest, dass Lëtzebuerg duerch dës Krise bis elo komm ass an deems mer gutt Léisunge fonnt hunn an dat gëtt heiansdo vergiess och an deem mer de soziale Fridden an enger schwiereger Zäit konnten ofsécheren.

Dat ass e Kollateraleffekt vun dëser Tripartite an dat gëtt heiansdo vergiess an dat ass un sech och net onwichteg fir d'Leit, déi hei am Land liewen a schaffen. Villmools Merci.

[Xavier Bettel]

Merci Här Dury.

Här Wolff.

[Romain Wolff]

Jo, ech hunn et einfach. Ech kommen als Leschten. Et ass schonn alles gesot.

Ech widderhuelen da just, awer net ganz vill.

Jo, mir liewen natierlech an enger ganz spezieller Zäit. Dat ass ganz kloer.

Mir hunn et och fäerdegbruecht dës Kéier als 3 Gewerkschaften eng Fuerderung ze stellen. Keng 36.

Ech mengen déi Upassung vum Steierbarème un d'Inflatioun, dat ass Eppes wat eis ganz wichteg ass. Déi Upassung, déi kënnt elo jo.

Souwäit ech Iech virdru verstanen hunn, sinn dat 6,16%, also iwwer 6%, déi den 1. Januar d'nächst Joer, 2024, kommen. Dëst Joer natierlech déi Steierkreditter.

Wat eis och ganz wichteg ass, natierlech och datt Dir d'Festschreiwe vum Index fir d'Joer 2024, datt dat och erëm normal da soll funktionéieren. Dat ass fir eis och vu ganz grousser Wichtegkeet an och déi aner Mesuren, déi natierlech hei mat dra sinn, notamment natierlech och déi Gas, Energie-Präisdeckelung bis Enn 2024. Dat gëtt de Leit natierlech eng Previsibilitéit, déi ganz wichteg ass.

Ech wollt och nach eng Kéier soen, datt mir als CGFP eis e Méindeg wäerten treffen an dann och do natierlech eng Decisioun hei driwwer wäerten huelen.

Selbstverständlech vertriede mer dat, wat mer haut praktesch jo elo ofgemaach hunn, wäerte mer dat och positiv vertrieden. Merci.

[Xavier Bettel]

Merci. Här Reckinger.

Merci fir Är Gedold och.

[Michel Reckinger]

Villmools Merci.

Jo, och fir d'Patronat gëllt, dass mir dat heiten ... d'Tripartitesresultater unhuelen an begréissen.

De Constat dee mer als Betriber hunn ass deen, dass mer zanter der leschter Tripartite awer ëmmer méi an eng ganz schwéier Kris gerutscht sinn.

Ech mengen et ass déi schwéierste Kris, déi mir hunn zanter Joerzéngten. Se ass e Sträppche méi schwéier wéi d'Finanzkris 2009 an mir hunn et hei ... fir eis war et hei immens wichteg dass mer d'Inflatioun hei zu Lëtzebuerg bremse kënnen.

Mir hunn fir d'Leit d'lescht Joer am September decidéiert e Plafonnement vun den Energiepräisser ze maachen.

Dat ass bei de Leit ukomm. Dat huet och gutt funktionéiert. Bei de Betriber huet de Plafonnement, huet deen ... dee war jo net fir déi virgesinn. Do gouf et d'"Aides énergies" an do ass gesi ginn, dass déi awer haaptsächlech fir ganz grouss Betriber do waren an net fir kleng a mëttel Betriber ukomm sinn, d.h. dee Betrib huet net nëmmen seng normal Inflatioun vu senge Präisser, déi en akeeft gehat, mee en hat och d'Energiepräisser nach eng Kéier ze supportéieren an huet dann 2023 2 Indextranchen an eng Mindestlounerhéijung ze supportéieren, grad wat enorm schwéier gëtt fir d'Betriber fir dat ze stemmen an do war et richteg, dass mer hei an dësem Kader dorobber agaange sinn.

An alleguerten déi Betriber, déi international ënnerwee sinn, sinn an engem internationalen Ëmfeld, deen och immens schwéier ass an do ass et och wichteg, deenen eng Previsibilitéit ze ginn.

Do ze kucken hir Kompetitivitéit ze stäerken fir déi Attraktivitéit vu Lëtzebuerg op dem internationale Plang awer ze stäerken.

Inflatioun bekämpfen, ech mengen dat hu mer hei fäerdegbruecht.

Dat heescht nämlech, dass mer duerch dee Präisdeckel, doduerch, dass mer vu 4,2 op 2,8% Inflatioun erofkommen op 2024, dass mer Indextranchë verréckelen. Mir hunn elo eng Previsibilitéit, eng Garantie, dass mer 8, 9 Méint tëschent den Indextranchë kënne garantéieren.

Dat ass 1. e Mol wichteg, dass mer och Previsibilitéit hunn, 2. ass et wichteg no bausse kënnen ze bréngen, international erëm eng Kéier do kënnen ze soen, dass mer op enger Plaz sinn, hei zu Lëtzebuerg, wou een seng Käschte ka plangen an dofir ass et gutt, dass mer dat gemaach hunn an dofir ënnerstëtze mir deen heiten Accord och.

Voilà, dat war et.

[Xavier Bettel]

Merci. Dat war elo spannend. Jiddwereen huet geduecht: wat kënnt elo nach? Just ganz kuerz fir op eng kleng Reaktioun...

Dir wësst, dass am Oktober Wale sinn. Dowéinst: dës Regierung kann och net Saachen engagéieren, déi depasséiere géifen an am Fong déi nächst Regierung iwwerhaapt guer kee Sputt méi loossen fir iergendeppes kënnen ze maachen.

Dowéinst si verschidde Revendicatiounen och vun dëser Regierung, vun dëser Majoritéit, 7 oder 8 Méint virun de Walen irresponsabel gewiescht, wa mer déi géifen huelen, well mir géifen am Fong déi nächst Regierung d'"Marche de manoeuvre" scho ganz, ganz, ganz kleng maachen. Voilà.

Si Froen?

Jo?

[Journalist]

Joseph Gaulier, L'essentiel.

Eng Fro villäicht fir d'Madamm Backes.

Virun e puer Wochen hutt Dir ugekënnegt, datt et am Laf vum Joer Steierreduktioune wäert ginn.

Ech géing gäre wëssen ob déi hei inclus sinn? Ob déi hei matagerechent goufen oder ob déi zousätzlech sinn? Merci.

[Yuriko Backes]

Ech mengen dass ... Jo, et ass ganz kloer, mat engem "Crédit d'impôt" dëst Joer, mam neie Barème ... d'Upassung vum Barème, wéi seet een dat op Franséisch ... "l'adaptation du barème d'indexation", voilà.

Dëst ass d'Äntwert.

[Journalist]

An der Rei.

[Yuriko Backes]

Voilà. Merci.

[Xavier Bettel]

Nach eng Fro?

Wann net, da soen ech Iech alleguerte Merci.

A bis deemnächst.